Milan Lach

Mladosť, štúdium, kňazstvo

Narodil sa 18. novembra 1973 v Kežmarku, detstvo prežil v podtatranskej obci Ľubica. Stredoškolské štúdia ukončil v roku 1992 na Gymnáziu v Kežmarku.
V roku 1992 bol prijatý do gréckokatolíckeho kňazského seminára a na Gréckokatolícku bohosloveckú fakultu UPJŠ v Prešove. V roku 1995 vstúpil do noviciátu Spoločnosti Ježišovej (jezuiti) v Trnave. Po dvoch rokoch jezuitskej formácie zložil jednoduché večné sľuby. V štúdiu pokračoval na Teologickej fakulte Trnavskej univerzity v Bratislave. Dňa 11. novembra 2000 prijal diakonskú vysviacku a za kňaza bol vysvätený 1. júla 2001 v Katedrálnom chráme Narodenia Presvätej Bohorodičky v Košiciach vtedajším apoštolským košickým exarchom vladykom Milanom Chauturom, CSsR.
Po kňazskej vysviacke v rokoch 2001 - 2002 vykonával civilnú náhradnú službu v komunite jezuitov v Košiciach. Popri tom do roku 2003 pracoval v Centre spirituality Východ - Západ Michala Lacka v Košiciach, kde vykonával úlohu vedeckého pracovníka na vedecko-výskumnom pracovisku Teologickej fakulty Trnavskej univerzity.     V rokoch 2003 – 2004 bol poverený vedením tohoto Centra spirituality. 
Od roku 2004 študoval na Pápežskom východnom inštitúte v Ríme, v roku 2006 tam získal licenciát z východných cirkevných vied a v roku 2009 doktorát obhajobou dizertačnej práce Prínos Juraja Joannikija Baziloviča OSBM na mníšsku formáciu baziliánov Mukačevskej eparchie v rokoch 1789 – 1821.
V roku 2009 opäť začal pracovať v Centre spirituality Východ – Západ Michala Lacka. Jeden semester vyučoval spiritualitu kresťanského Východu na Teologickej fakulte Katolíckej univerzity v Košiciach, kde bol aj členom redakčnej rady teologického časopisu Verba Theologica.
V rokoch 2009 - 2013 pôsobil ako konzultor provinciála Spoločnosti Ježišovej na Slovensku, v rokoch 2012 - 2013 bol delegátom pre formáciu jezuitských bohoslovcov. Od 1. decembra 2011 do 1. júna 2013 pôsobil na Teologickej fakulte Trnavskej univerzity v Bratislave ako prodekan pre zahraničné vzťahy a rozvoj. Vyučoval tam kresťanskú spiritualitu a spiritualitu kresťanského Východu, teda oblasť, ktorej sa aj odborne venuje.
Ako národný duchovný asistent bol aktívnym vo Federácii skautov Európy. Plynule hovorí po taliansky, aktívne ovláda komunikáciu v anglickom a ruskom jazyku, pasívne ovláda aj francúzsky jazyk.

Pôsobenie na Slovensku

Pápež  František dňa 19. apríla 2013 vymenoval kňaza Milana Lacha SJ za pomocného biskupa Prešovskej archieparchie Gréckokatolíckej cirkvi sui iuris na Slovensku a titulárneho biskupa ostrazinského. Jeho menovanie bolo prvým biskupským menovaním nového Svätého Otca Františka pre Katolícku cirkev na Slovensku. Dňa 1. júna 2013 ho prešovský arcibiskup a metropolita, hlava gréckokatolíckej cirkvi na Slovensku vladyka Ján Babjak SJ vysvätil a uviedol do úradu pomocného biskupa v Bazilike Zosnutia Presvätej Bohorodičky v Ľutine, hlavnom pútnickom mieste Prešovskej archieparchie. Spolusvätiteľmi boli eparcha Košickej eparchie vladyka Milan Chautur, CSsR a eparcha Bratislavskej eparchie vladyka Peter Rusnák. Slávnostným kazateľom bol sekretár Kongregácie pre východné cirkvi vladyka Cyril Vasiľ SJ 
Za biskupské motto si vybral Servire - slúžiť! Biely kopec v biskupskom erbe znamená zasnežené Vysoké Tatry, zlaté slnko na modrej oblohe je Ježiš Kristus. Písmena IHS sú prvé tri grécke písmená mená Ježiš, zároveň je to znak jezuitských kňazov. 
V rámci Konferencie biskupov Slovenska bol v rokoch 2013 - 2017 predsedom Rady pre pastoráciu v zdravotníctve a predsedom Bioetickej subkomisie Teologickej komisie KBS. Bol tiež členom hierarchov gréckokatolíckej cirkvi sui iuris na Slovensku, predsedom Metropolitnej liturgickej komisie, členom Presbyterskej rady, členom Kolégia konzultorov a protosynkelom Prešovskej archieparchie a predsedom Archieparchiálneho zhromaždenia pre evanjelizáciu. 
Dňa 15. septembra 2016 bol menovaný za delegáta Kongregácie pre východné cirkvi s úlohou vizitátora pápežských kolégií a rehoľných študentátov v Ríme.

Stanovisko k naliehavým problémom zdravotníctva

Milan Lach ako predseda Rady Konferencie biskupov Slovenska pre pastoráciu v zdravotníctve vydal dňa 23. januára 2016 stanovisko k naliehavým problémom zdravotníctva v súvislosti štrajku sestier pracujúcich v nemocniciach. Adresovaný bol  premiérovi Róbertovi Ficovi a ministrovi zdravotníctva Viliamovi Čislákovi. Biskup Milan Lach svoje stanovisko odôvodnil slovami: „Pretože ide o veľmi závažné morálne skutočnosti ubližujúce všetkým občanom Slovenska, nedovoľujú zodpovedným kresťanom, tobôž kňazom a poverenému biskupovi ďalej mlčať."
Premiér Róbert Fico reagoval na stanovisko dňa 27. januára 2016: „Som absolútne presvedčený, že to bolo urobené na podnet KDH. Vnímame to ako čisto politickú vec pred voľbami."
Biskup Milan Lach reagoval na vyjadrenie Róberta Fica so slovami: „Ja, ako biskup gréckokatolíckej cirkvi a predseda Rady pre pastoráciu v zdravotníctve, ako aj ostaní členovia tejto Rady, vychádzajúc z našich skúseností a kompetencií, sme dostatočne autonómni na to, aby sme sa rozhodovali sami, a nie na základe názorov akejkoľvek politickej strany, vrátane KDH." Stanovisko vydala aj Konferencia biskupov Slovenska: „Vyjadrenie pána biskupa Lacha pre danú oblasť však zodpovedá kompetencii, ktorá je mu vedením Rady KBS legitímne zverená."

Pôsobenie v štáte Ohio, USA

Dňa 24. júna 2017 ho Svätý Otec František menoval na sviatok Narodenia sv. Jána Krstiteľa, patróna Prešovskej archieparchie za apoštolského administrátora vakantnej gréckokatolíckej eparchie Parma v štáte Ohio v USA. Po menovaní v rozhovore pre TK KBS povedal: „Idem tam s veľkou dôverou, že Boh je so mnou. Neopúšťa ma. Dôverujem mu." Správa o menovaní bola oznámená počas slávnostnej svätej liturgie v Katedrále sv. Jána Krstiteľa v Prešove. 
Dňa 17. júla 2017 sa konala v Prešove slávnostná sv. liturgia, kde sa mu prešovský arcibiskup Ján Babjak SJ poďakoval za štyri roky pôsobenia v úrade prešovského pomocného biskupa a protosynkela archieparchie. 
Dočasné vedenie eparchie prevzal vladyka Milan Lach po apoštolskom administrátorovi eparchie arcibiskupovi Wiliamovi Charlesovi Skurlovi, ktorý tiež dočasne viedol eparchiu po ukončení úradu eparchiálneho biskupa Johna Michaela Kudricka, ktorý rezignoval v máji 2016. Do úradu ho uviedol 21. júla 2017 v Katedrále sv. Jána Krstiteľa v Parme apoštolský nuncius USA arcibiskup Christophe Pierre. 
Dňa 1. júna 2018, v deň jeho 5. výročia biskupskej vysviacky, ho rímsky pápež František menoval za eparchiálneho biskupa gréckokatolíckej eparchie Parma v štáte Ohio v USA. Dňa 30. júna 2018 bude intronizovaný (uvedený) do úradu eparchiálneho biskupa.
Vladyka Milan Lach patrí do Pittsburghskej metropolie rusínskej gréckokatolíckej cirkvi sui iuris a je členom Konferencie biskupov Spojených štátov amerických – regiónu XV. (východné cirkvi).